Diari Oficial de la Generalitat Valenciana


Sumari del DOGV 4060, del 08-08-2001 (2001/6838)

ACORD de 13 de juny de 2001, de la Comissió Territorial d'Urbanisme de València, relatiu a la modificació del Pla General de l'Alcora sobre canvi d'ordenances en el camí de Sant Vicent.
-----------------------------------------------------------------------------------------------------------------------------------------------------------------------------------------

### Dades del document

Número de DOGV
:   4060

Data del DOGV
:   08-08-2001

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2001/6838


Data del document
:   13-06-2001

Organisme emissor
:   Conselleria d'Obres Públiques,Urbanisme i Transports

Tipus de document
:   Acord

Descriptors 

:   * Alcora, l'
    * pla d'urbanisme

ACORD de 13 de juny de 2001, de la Comissió Territorial d'Urbanisme de València, relatiu a la modificació del Pla General de l'Alcora sobre canvi d'ordenances en el camí de Sant Vicent. [2001/6838]
  
Vist l'expedient relatiu a la modificació del Pla General de l'Alcora sobre canvi d'ordenances en el camí de Sant Vicent, i de conformitat amb els següents,
  
Antecedents
  
Primer
  
El ple de l'Ajuntament de l'Alcora va acordar exposar al públic la modificació per acord de 17 d'agost de 2000, la qual cosa es va portar a terme mitjançant anuncis inserits en el diari Mediterráneo de 19 de desembre de 2000 i en el Diari Oficial de la Generalitat Valenciana núm. 3.911 de 5 de gener de 2001. Durant el període d'informació al públic, no es van presentar al·legacions. De conformitat amb el que assenyala l'acord del ple de data 17 d'agost de 2000, i en compliment del que s'assenyala, com que el ple va aprovar la possibilitat que, en el cas d'inexistència d'al·legacions s'entendria aprovat provisionalment el document, i se n'evitarà una nova aprovació, tal com va aparéixer en els edictes publicat, es considera aprovat provisionalment amb la mateixa data.
  
Segon
  
El projecte consta de memòria i plans.
  
Tercer
  
L'objecte de la modificació és el canvi d'ordenança de 3-B a 3-A d'un àmbit del sòl urbà al costat del camí de Sant Vicent. Per a fer possible això i a fi de no introduir augments en l'edificabilitat de la zona es proposa la creació d'una zona verda en una falca de difícil aprofitament edificable, que estava qualificada com a sòl urbà residencial 1-B.
  
D'aquesta manera, es proposa una xicoteta modificació a fi que les edificacions implantades amb anterioritat a l'aprovació del pla general en la zona que canvia d'ordenança, queden ara dins d'ordenació i es faça possible la completa edificació de l'àmbit.
  
El canvi consisteix en la nova qualificació de residencial 3-B a residencial 3-A d'una franja de 2.734 m² de terreny, al costat del camí de Sant Vicent i la inclusió d'una zona verda de 203 m² de nova creació, abans qualificada com a residencial 1-B.
  
Quart
  
No s'han emés informes sectorials.
  
Fonaments de dret
  
Primer
  
La tramitació de la modificació ha sigut correcta, de conformitat amb el que estableix l'article 38 i següents de la LRAU.
  
Segon
  
La documentació està completa, als efectes del compliment del que estableix l'article 27 de la LRAU.
  
Tercer
  
La modificació que s'examina suposa la introducció d'alteracions en l'ordenació detallada del sòl urbà, en concret en el canvi de qualificació de residencial 3-B a residencial 3-A d'una franja de terreny, al costat del camí de Sant Vicent i la introducció d'un nou sòl dotacional destinat a espai lliure-zona verda.
  
Tal com reiteradament ha establit la jurisprudència, la determinació concreta de la qualificació d'uns terrenys inclosos en el sòl urbà o la inclusió de nous sòls dotacionals s'emmarca clarament dins de la discrecionalitat del planejament urbanístic, i té en tals casos l'administració àmplia llibertat per a elegir, entre les alternatives possibles, la forma en què el territori ha de quedar ordenat. Així mateix, són les citades matèries determinacions urbanístiques que tracen, junt amb altres, el model físic d'una convivència purament local, sense incidència en interessos supralocals, per la qual cosa, quan es tracte d'aquestes determinacions, aquella discrecionalitat ha de ser actuada per l'Ajuntament, des de la representació que li confereix la seua legitimació democràtica.
  
La Llei 6/1994, de 15 de novembre, Reguladora de l'Activitat Urbanística (LRAU) arreplega clarament aquesta línia jurisprudencial. Així, l'article 40 d'aquesta Llei autonòmica, després d'explicitar les comeses autonòmiques que permeten formular objeccions a l'aprovació definitiva del planejament municipal, estableix que li està vedat a la resolució autonòmica d'aprovació qüestionar la interpretació d'aquest interés formulada pel municipi des de la seua representativitat. Com s'indica en el preàmbul de la LRAU, aquesta Llei atribueix a la política municipal gestora de l'urbanisme un espai de decisió propi, en el qual els òrgans representatius de la col·lectivitat local podran apreciar l'oportunitat de les iniciatives urbanístiques que se li plantegen.
  
Quart
  
Dins del control autonòmic de legalitat haurà d'analitzar-se si la modificació s'ajusta al que estableix l'article 55.3 de la LRAU. L'article 55.3 de la LRAU estableix que ?tota alteració de l'ordenació establida per un Pla que augmente l'aprofitament lucratiu privat d'algun terreny o desafecte el sòl del destí públic, haurà de preveure les mesures compensatòries necessàries per a mantindre la proporció i qualitat de les dotacions públiques previstes respecte a l'aprofitament, sense augmentar aquest en detriment de la millor realització possible dels estàndards de l'ordenació?. Aquest precepte legal es troba desenvolupat per l'article 17 de l'Annex del Reglament de Planejament de la Comunitat Valenciana, aprovat pel Decret 201/1998, de 15 de desembre (RPCV), que regula els estàndards aplicables a les modificacions de planejament. En concret, l'apartat tercer de l'article 17 de l'Annex del RPCV estableix que ?quan ni l'antiga ordenació (a) ni la nova (n) complisca els dits estàndards serà exigible que la relació entre l'índex de sòl dotacional (ISD) i l'índex d'edificabilitat bruta (IEB) de la nova ordenació siga major que la mateixa relació en l'antiga ordenació, de manera que: ISDn/IEBn > ISDa/IEBa.-
  
Analitzat el propòsit i conseqüències de la modificació s'infereix que s'ha donat compliment al que assenyala aquest article per la qual cosa, en el cas que ens ocupa, la modificació que, d'altra banda, s'ajusta a criteris de racionalitat i de millora de l'interés públic, no vulnera cap precepte legal, per la qual cosa no es pot posar cap inconvenient a l'aprovació.
  
Cinqué
  
La modificació qualifica una àrea de 203 m² com a zona verda. En compliment del que assenyala l'article 34 del RPCV, aquesta zona verda només podria considerar-se com a àrea de joc (AL). No obstant això, hauria de ser confrontant amb un equipament, però no ho és, per la qual cosa no pot tindre tal consideració. Així, l'únic mode d'entendre aquesta nova zona urbanística és com una dotació annexa al viari, que no constituirà una zona verda com a tal sinó un espai lliure annex al viari.
  
D'altra banda, es presenta una documentació confusa amb aspectes contradictoris, però entés el propòsit pretés, i tenint en compte que es justifica convenientment la no vulneració dels preceptes legals assenyalats, es pot aprovar definitivament la modificació amb la condició que s'entendrà per no posada l'errònia transcripció de la part normativa, en tant que no és objecte de la modificació.
  
Sisé
  
De conformitat amb el que estableixen els articles 8.a i 9.1 del Reglament dels Òrgans Urbanístics de la Generalitat Valenciana, aprovat pel Decret 77/1996, de 16 d'abril, en aquest cas, el director general d'Urbanisme i Ordenació Territorial pot sotmetre l'expedient a aprovació definitiva del conseller d'Obres Públiques, Urbanisme i Transports, o bé sotmetre la proposta a previ dictamen de la Comissió Territorial d'Urbanisme que en el cas de municipis de menys de 50.000 habitants tindrà directament efectes de resolució executòria.
  
En virtut de tot el que s'ha dit, la Comissió Territorial d'Urbanisme de Castelló acorda: aprovar definitivament la modificació del Pla General en el canvi d'ordenança de 3B a 3A i nova zona verda al costat del camí de Sant Vicent, entenent per no posada la part normativa inclosa, que per tant, no tindrà cap efecte en l'aprovació del document.
  
Contra el present acord, que no posa fi a la via administrativa, podrà interposar-se recurs administratiu d'alçada, en el termini d'un mes, davant del conseller d'Obres Públiques, Urbanisme i Transports, això sense perjuí d'utilitzar qualsevol altre recurs que es considere oportú».
  
Castelló, 13 de juny de 2001.- El secretari de la Comissió Territorial d'Urbanisme: Fernando Renau Faubell.